7.2.2023
ET
Euroopa Liidu Teataja
C 47/97 Kolmapäev, 6. juuli 2022
52. nõuab tungivalt, et ametivõimud võtaksid vastu uue kohtusüsteemi strateegia ja tegevuskava, samuti uue seaduse kõrgema kohtu- ja prokuratuurinõukogu kohta ning uue Bosnia ja Hertsegoviina kohtuseaduse kooskõlas Euroopa standarditega;
53. nõuab, et Bosnia ja Hertsegoviina tagaks kõigi kohtuotsuste täitmise, tuletades meelde, et õigusriik on lahutamatu osa riigi edusammudest Euro-Atlandi integratsioonis; juhib tähelepanu keskkonnaasjades tehtud kohtuotsuste täitmise eriti madalale tasemele; nõuab, et kohtud, kes on pädevad menetlema haldusvaidlusi avaliku võimu õigusvastase tegevuse vastu, menetleksid kohtuasju kiiremini;
54. tuletab meelde vajadust ajakohastada rahapesu ja terrorismi rahastamise vastast võitlust käsitlevaid õigusakte, viia need vastavusse ELi õigusaktidega ning luua kriminaaltulu sissenõudmise talitus;
55. nõuab tungivalt, et Bosnia ja Hertsegoviina tugevdaks ning korraldaks ja rahastaks piisavalt korruptsioonivastaseid struktuure, mis hõlmavad huvide konflikte ja lobitööd; tuletab meelde vajadust riigiametnike ebaseadusliku rikastumise takistamatu uurimise järele; rõhutab, et oluline on järgida GRECO soovitusi, tehes võimalikuks tagada avastamise ja vastutusele võtmise; tuletab meelde vajadust ajakohastada seadusi ja viia need kooskõlla rikkumisest teatajate kaitset käsitlevate ELi õigusaktidega;
56. kordab vajadust uurida poliitilisi ja administratiivseid seoseid organiseeritud kuritegevusega; nõuab haldusreformi korruptsiooni kaotamiseks ja korruptsiooni jälgimise mehhanismide parandamist ning kõrgetasemeliste korruptsiooni­ juhtumite korral tulemuslikku vastutusele võtmist;
57. toob esile Bosnia ja Hertsegoviina õiguskaitseasutuste puudulikust koostööst tulenevad ohud ning nende suutmatuse teha tulemuslikult koostööd Europoli, Eurojusti ja Euroopa Prokuratuuriga; tunneb heameelt Europoli ja Eurojusti toetatud kahepoolsete jõupingutuste üle, mille eesmärk on teha kahjutuks inimkaubanduse võrgustikud;
58. nõuab selle koostöö edasist tõhustamist, et võtta täielikult kasutusele Lääne-Balkani riikide terrorismivastase võitluse ühine tegevuskava; soovitab tulirelvade teabekeskuse loomist;
Põhiõigused
59. mõistab hukka jätkuva suutmatuse kaitsta meediavabadust ja pluralismi; nõuab, et kaotataks poliitiline sekkumine ning kaitstaks ajakirjanike turvalisust ja heaolu, sealhulgas tööalaseid õigusi, ning kaitstaks neid hirmutamise ja üldsuse osalemise vastaste strateegiliste hagide eest koos süstemaatilise ja tulemusliku süüdistuse esitamisega, sealhulgas koheste ja tulemuslike uurimistoimingutega pärast ajakirjanike vastu suunatud ähvardusi ja rünnakuid; kutsub ametivõime üles nägema ajakirjanikele kriminaalkoodeksis ette spetsiaalse kaitsekorra; mõistab hukka suurenenud soolise vägivalla naisajakirjanike vastu, sealhulgas ähvardused ja diskrimineerimise töökohal;
60. nõuab tulemuslike meetmete võtmist avalik-õiguslike ringhäälinguorganisatsioonide, eelkõige Bosnia ja Hertsego­ viina riikliku avalik-õigusliku ringhäälinguorganisatsiooni (BHRT) rahalise kestlikkuse ja poliitilise sõltumatuse tagamiseks; nõuab tungivalt, et ametiasutused võtaksid meetmeid, et leida kestlik lahendus BHRT rahastamisprobleemidele ja vältida selle sulgemist ning võtta vastu meediaomandi läbipaistvust käsitlev õigusakt; võtab murega teadmiseks meedia mitmekesisuse puudumise ja raskused uute osalejate jaoks litsentside ja muude telekommunikatsiooniturul tegutsemiseks vajalike dokumentide hankimisel; väljendab muret erinevate traditsiooniliste meediakanalite puudumise, sealhulgas sisu kõigis ametlikes keeltes kättesaadavuse pärast;
61. mõistab hukka ametivõimude ähvardused, mis on suunatud kodanikuühiskonna vastu; mõistab hukka väljendus- ja kogunemisvabaduse jätkuva piiramise Bosnias ja Hertsegoviinas ning nende õiguste kasvava piiramise Serblaste Vabariigis; mõistab sellega seoses hukka Prijedori kohaliku omavalitsuse otsuse keelustada väljakuulutatud rahulik meeleavaldus valge lindi päeva tähistamiseks, millega mälestatakse 1992.–1995. aasta sõja tsiviilohvreid; nõuab kodanikuühiskonna organisatsioonide läbipaistva rahastamise raamistiku vastuvõtmist;